平凡的一天

參加者：希夫、穿山甲、Andy 安迪、石火、莫菲力

此後記以希夫作為主視角撰寫。

## Part 1：起行

巴頓命令X Team中嘅眾人前往咸頓寨（前雙環幫基地）幫助Captain Price，任務目標將由Captain Price 說明。此外，俾咗1GP進行一項重要任務：幫巴頓於咸頓寨新開嘅著名食肆「米蘭達的鍋」外賣一份「撚手小菜」。

「咩係撚手小菜啊？」石火問

「你去叫份就知啦！」巴頓嬲嬲地咁答

「點解要買外賣嘅？」石火繼續問

「我哋唔係有芽菜咩？」到穿山甲問

一講，巴頓就真係嬲啦，就一輪嘴咁講：「重講！依家唔係食芽菜啊，係食芋頭啊！每日嘅菜單係咩啊？芋頭蒸芋頭，芋頭炆芋頭同芋頭炒芋頭啊！」

「我重要同其他人講俾少少私人時間我，我去打獵打野味食先叫有啲肉食下咋！」

「咁你要唔要我哋買芋頭俾你食？」安迪仔唔怕死重繼續問。

「你重講！」巴頓真心發火了。

向來人哋講就做，俾人（老）點開嘅希夫當然就係人哋叫咩就做咩，決定咩都唔問就準備出發。

## Part 2:咸頓寨遊歷

去到咸頓寨後，見到有跳蚤市場，各人就去唔同嘅店舖行街。

希夫一直都想添置幾把斧頭，就去咗發富拿鐵匠舖睇下。

「你好，請問要買啲咩？」店員欣勤咁接待希夫。

「我要買斧頭。」

「咁你把斧頭準備拎黎做咩？」

「屠龍、打怪、殺人？」係希夫嘅心目中，斧頭就是武器，咩劈柴斬樹只不過係斧頭嘅附加功能。

「上至屠龍下斬賤人，咁即係要武器啦，咁行黎店入面啊。」店員帶領希夫進入店舖深處。

店員拎起一把巨斧，問：「依把雙手巨斧岩唔岩？傳說中依把嘢殺過大人物㗎。」

「有無單手用㗎?」

「咁依把矮人精工戰斧呢？淨係有矮人兩個字就已經係品質保證。」店員發揮佢三舌不爛之舌繼續推銷。

希夫拎上手，覺得手感唔錯，似真係一把好嘢。穿山甲依個時候行咗過黎問：「把嘢好似貴咗啲喎，你真係要買？」

正所謂有錢任性，有錢可以買斧頭點解唔買？斧頭就是快樂，希夫就買咗依把矮人精工戰斧。

全部人行完街之後就去咗搵係軍營嘅Captain Price。去到軍營見到Captain Price係到地獄式咁訓練緊新兵。Captain Price講到最近晚上治安唔係咁好，有啲食人魔之類嘅大隻嘢打傷咗其中一隊夜間巡邏人員，所以就唔夠人手要小隊頂幾日更。莫菲力問Captain Price點解唔叫小隊醫好啲傷員就算，但Captain Price指希望佢嘅隊員學到教訓，所以唔醫。及後，Captain Price更發表咗佢偉大嘅水兵三秒指引。

## Part 3: 遇見莫迪仁及五花腩

夜晚先要做嘢，距離夜晚重有一段時間就去米蘭達的鍋試下味先。間餐廳有一位啡色短髮男性半精靈駐場歌手。坐低咗就叫一啲小菜同傳聞中嘅「撚手小菜」：米蘭達肉湯。啲嘢又真係幾好食，希夫都想學下點煮。食到中途，駐場歌手就開始唱「薩滿巫皇」一曲。一聽，石火諗起薩滿巫皇係點樣分開佢同珍珍就上曬火，叫個歌手過黎。個歌手就問點解要佢過黎。

石火嬲爆爆咁問：「你點解要唱薩滿巫皇？你係唔係獸人個邊嘅人？」

駐場歌手心平氣和咁話：「唔係唔係，我係北方旅行過黎，係北方學到嘅。如果你唔想聽依首我可以唱其他歌㗎。」

「咁不如唱愛情故事啊，比如我同珍珍嘅故事。」

「願聞其詳。」

吹水吹吹下佢就開始咗介紹自己，佢叫莫迪仁，依家同精靈老婆艾菲莉旅行至南方，因為北方係狗頭人將領南哥死咗之後治安就差咗，所以想去南方其他安全啲嘅城市。係咸頓寨停留係為咗賺旅費繼續向南，同買啲補給。莫迪仁問翻其他人叫咩名，全部人都報咗假名，但係希夫突然諗唔到叫咩假名好就報咗真名上去。而穿山甲就叫自己做穿山申，係全部人都唔明點解嘅情況下，穿山甲就做咗個得自己人睇到嘅手指向上暗指穿頭嘅手勢。做一刻全部人（除咗石火）都明白點解叫「申」。

石火聽到佢要到處遊歷，又要照顧老婆就係咁問莫迪仁入唔入X TEAM。莫迪仁話唔駛，有老婆嘅法術爆蛋之手幫手應該都OK，但係石火唔死心重要一直爆X Team啲資料出黎。安迪仔驚隔牆有耳，只好叫一隻成1GP嘅豬脾塞住石火把口。但係石火都係一直講一直講，安迪仔心累決定拎黎隻豬脾黎食。最後豬脾反而成為話語權嘅象徵。

食飽飯後，就去咗再行街，對肉湯材料有興趣嘅希夫選擇咗去肉店「骨與肥」，係店長嘅推銷之下，買咗一條品質優異、肥瘦適中及肉質鮮美嘅五花腩，打算作為後備糧食同誘餌。

同同伴集合時，安迪仔興奮咁同希夫展示佢新買嘅匕首，希夫有來有往咁展示佢嘅戰斧。可惜安迪仔一直營養不足唔多食肉又生唔高，只見到希夫袋中嘅五花腩，就以為希夫係好興奮咁抽出五花腩並展示俾佢睇。「依條就係你新買嘅五花腩啊？」「斧頭啊屌你。」

## Part 4:爆「史」渠及史上最短命嘅斧頭

行完街就去咗見馬卡隆，好話佢都算係依到嘅管理層，叫熟悉個地方。點知一見到馬卡隆就有個工人話地下水道有問題問馬卡隆點算。連第一句對話都未有，馬卡隆就駛小隊去睇地下水道有咩事。依個時候連希夫都忍唔住要問：「打交我就識，爆屎渠我哋唔識得維修喎。」

「得啦，係真係爆屎渠你翻黎同我講，我之後搵人去整，你哋陪人落去睇下咩景就得。」

落咗去地下水道，見到有啲黑色嘅嘢係牆到滲出黎，腐蝕咗一啲木桶。希夫二話不說，唔理佢係咩就拎起新買矮人精工戰斧一嘢劈落去。一劈啲黑色嘢就一分為二，不單止咁把斧頭重俾佢搞到鈍曬。「我把斧頭啊啊啊啊！」其他人都同時開始打啲黑色嘢，原來唔係爆屎渠係爆史（萊姆）渠。希夫之後再劈多一嘢，對啲史萊姆有無真正嘅作用就唔知，但係知嘅就係把買咗唔夠幾個鐘嘅戰斧就此RAP，殘到無得再殘。「我把斧頭啊啊啊啊啊啊啊啊！」希夫表面無喊，但係佢心入面已經喊緊。係其他隊員嘅魔法攻擊下終算結束咗依場有驚無險嘅戰鬥。重有再見啦，矮人精工戰斧，史上最短命嘅斧頭。

## Part 5:暗算

入夜後，小隊成員終於做起佢哋嘅工作，夜間巡邏。行到中途，見到莫迪仁一面緊張咁跑過黎。莫迪仁跑到黎第一句就係：「我老婆俾人捉走咗啊！」

「下，唔撚係掛。」

莫迪仁吸咗兩啖氣之後講：「我同我老婆係街行行下，我老婆就俾啲嘢捉走咗啦！」

「下，唔撚係掛。」

小隊同Captain Price嘅手下通知一聲就暫時離開就出發尋找艾菲莉嘅蹤影。

行到事發現場發現有物體被拖行嘅痕跡，以希夫多年野外狩獵嘅功力睇得出係向一個方向拖行。追蹤到最後啲痕跡去到一個地窖上無咗，相信艾菲莉就係下面。正所謂救人要緊，又怕佢老婆俾人老強，成隊人就衝咗落去。一落到去，就見到佢老婆暈咗係房嘅最入面，一隻地侏同一隻半獸人係左右兩邊，再加幾隻狗頭人係隔離。正當成班人諗緊要點救人個時，莫迪仁就帶住一個重甲矮人落咗黎。

「各位Xteam嘅朋友，我哋係藍水旅團嘅人，我想同你哋傾下交易。」

「 咩交易啊，唔是救你老婆咩？」

「其實個邊都係我嘅朋友，我知道各位都係X Team嘅人，我想同你哋交換啲情報。合作嘅話就可以出去。」依個時候艾菲莉企翻起身。希夫心入裏淨係得「你對狗男女係到玩我啊？」

但係安迪仔重係到嘗試對話。「你們係唔係獸人嘅人？」

「有人俾錢我哋就做嘢，淨係咁。」「

咁不如我哋XTeam俾錢你啊？你要幾多？」

「幾千GP咁啦。」

「我哋依家無咁多喎，不如我哋一齊去搵我哋大佬，我叫佢哋俾錢你啊？」

「咁就唔駛，我依家就要情報。」

「你要咩情報？」

「X Team其他成員，基地地點，等等嘅情報。」聽到依到希夫已經就黎忍無可忍，準備一斧劈落去，不過石火就更加不能忍，係希夫重準備緊個嘢就已經劈咗落去。戰鼓一打響，半獸人就率先發射咗一道白色嘅光線，及後艾菲莉就放咗個法術噴到成個地下油淋淋，個地侏更開始打鼓。依個時候石火就衝左過去打半獸人，莫菲力就去咗協助石火，準備有機會就去打低艾菲莉，穿山甲同安迪就開始對付地侏同狗頭人，而希夫就專注於阻擋重甲矮人同莫迪仁前進。每位都係到奮力戰鬥，可惜都係力有不逮，體力不足之下隊友都係一個一個咁倒下，即便啲狗頭人已經死曬外加穿山甲殺死咗個地侏。

「我要保護身後嘅隊友！」希夫佢一邊自我鼓勵一邊同矮人戰士對打。

莫迪仁使用法術令希夫身上嘅盔甲變得熾熟。希夫唔放棄頂住疼痛繼續對打，可惜係莫迪仁加重甲矮人二打一嘅情況下都係不支倒下。

一輪惡鬥之後，場上我方只係淨翻安迪一個人係清醒。莫迪仁再次向安迪提議：「不如我哋再傾條件？」

安迪好有義氣咁拒絕咗之後倒支紅水俾希夫飲，祈求可以扭轉局面。

莫迪仁再次施放魔法，只見其他未死嘅敵人傷口都好翻曬。戰況變得極度不利，之前二打二重叫有啲勝算，但係依刻勝算近乎零。

希夫諗起部落嘅教導，要係絕望中尋找希望，飲多支紅水打算繼續打，可惜打唔中。同時，安迪都俾矮人打低咗。

最後，莫迪仁對希夫侮辱咗一句「你中國女子舉重選手」，希夫聽唔明咩係「中國」咩係「舉重」，但係感覺到不只係外貌，人格同故鄉都被人侮辱咗。係心靈受倒重創之下倒地。而依場戰鬥亦以落敗告終。

過一陣希夫同莫菲力同石火起翻身，但係到處都見唔到穿山甲同安迪兩個戰友嘅身影。

莫菲力感嘆咗一句：「又俾人呃。」

而希夫心入面就充滿懊悔同憤怒，佢對自己講總有一日佢要救翻隊友出黎同埋絕對唔會放過莫迪仁依個仆街。

之後三人就翻到去X Team回報隊友被捉。

## 後續內容

深入虎穴－上

深入虎穴－下

回到基地幾日後，希夫突然醒起無買到巴頓份外賣。雖然身上面有條五花腩，但係希夫決定咗要風乾保存製成臘肉，等穿山甲同安迪翻黎之後一齊食。份外賣無人提希夫就決定唔理佢。